המטוס היה הראשון מבין מטוסי בלוק 9 שיוצרו, ונכנס לשירות בחיל-האוויר האמריקאי ב-29 באוגוסט 1975. בספטמבר 1975 שובץ המטוס בכנף לאימוני קרב טקטיים מס' 58 בבסיס Luke AFB, והאותיות LA, המסמלות את הבסיס אליו השתייך, צוירו על זנבו.
באוגוסט 1979 הועבר המטוס לכנף אימוני קרב טקטיים מס' 405, והועבר באוקטובר 1986 אל המשמר הלאומי האמריקאי מס' 59 בניו אורלינס. לאחר מכן הועבר לטייסת הקרב הטקטית ה-71 של כנף הקרב הטקטית ה-1 בבסיס לאנגלי שבוירג'יניה. לבסוף הועבר לטייסת הקרב הטקטית ה-122 של להק הקרב הטקטי ה-159 של המשמר הלאומי של מדינת לואיזיאנה שהיתה מוצבת בבסיס הצי ניו אורלינס.בעת שירותו בטייסת נשא המטוס את קוד הזנב "JZ".בשנת 1991 יצא משרות והועבר לאחסנה בבסיס דייויס מונת'אן.
הועבר ארצה בשנת 1992, במסגרת עיסקת "בז 5" כתרומת ממשלת ארה"ב על התאפקות ממשלת ישראל בזמן מלחמת המפרץ הראשונה, יחד עם 22 מטוסי בז ישנים נוספים, אך בשל מצבו הטכני הגרוע, הועבר לאחסנה בבסיס תל-נוף ושימש כמקור לחלפים.
בנובמבר 1999 שופץ המטוס על-ידי יחידת האחזקה האווירית, והועבר לתצוגה במוזיאון חיל-האוויר, כשהוא צבוע כמטוס מס' 695 "הכוכב", אשר הפיל 4 מטוסי קרב סוריים.